சுகர்ணோ-ஹத்தா பன்னாட்டு வானூர்தி நிலையம்

சுகர்ணோ-ஹத்தா பன்னாட்டு வானூர்தி நிலையம் (Soekarno–Hatta International Airport,) , சுருக்கமாக SHIA அல்லது சொயேட்டா இந்தோனேசியாவின்  சாவகத் தீவில் ஜகார்த்தா பெருநகரப்பகுதியின் முதன்மையான  வானூர்தி நிலையம் ஆகும். இந்த வானூர்தி நிலையம் இந்தோனேசியாவின் முதல் அரசுத்தலைவராக இருந்த சுகர்னோ மற்றும் துணைத் தலைவராக இருந்த மொகமது ஹத்தா ஆகியோரின் நினைவாகப் பெயரிடப்பட்டுள்ளது. இதன் ஐஏடிஏ குறியீடான, சிஜிகே, நகரின் வடமேற்கேயுள்ள செங்கரெங் மாவட்டப் பெயரிலிருந்து பெறப்பட்டுள்ளது. இந்தோனேசியர்கள் இந்த நிலையத்தை  பொதுவாக செங்கரெங் வானூர்தி நிலையம் என்றே அழைத்தாலும், டாங்கெரெங் நிர்வாகப் பகுதியிலேயே உள்ளது.

ஜகார்த்தாவின் மேற்கே 20 கிமீ தொலைவில் அமைந்துள்ள இந்த வானூர்தி நிலையம் 1985ஆம் ஆண்டில் திறக்கப்பட்டது; அதுவரை உள்நாட்டு பறப்புக்களுக்கு மத்திய ஜகார்த்தாவிலிருந்த கெமயோரன்  வானூர்தி நிலையமும் கிழக்கு ஜகார்த்தாவிலிருந்த அலிம் பெர்டனகுசும பன்னாட்டு வானூர்தி நிலையமும் பயன்படுத்தப்படு வந்தன. கெமயோரன் வானூர்தி நிலையம் பொதுவிடமாக மாற்றப்பட்டது. அலிம் பெர்டனகுசும நிலையம் இன்னமும் இயக்கத்தில் உள்ளது; பெரும்பாலும் மிக முக்கியமான நபர்கள், ஒப்பந்த வானூர்திகள் மற்றும் படைத்துறை இயக்கங்களுக்குப் பயன்படுத்தப்படுகிறது.  1992இல் இரண்டாவது முனையமும் 2009இல் மூன்றாவது முனையமும் திறக்கப்பட்டன. ஆனால் 2010இல் திட்டமிடப்பட்ட 38 மில்லியன்களை விட மொத்த பயணிகளின் தொகை 43.7 மில்லியனை எட்டியது. 2012இல் பயணிக்கும் மக்கள்தொகை  57.8 மில்லியன் பயணிகளாக உயர்ந்து உலகின் ஒன்பதாவது போக்குவரத்து மிக்க வானூர்தி நிலையமாக விளங்கியது.

மேற்சான்றுகள்

இந்தோனேசியா வானூர்தி நிலையங்கள்